《家兄自山南罢归献诗叙事》
唐代·韩翃

时辈已争先，吾兄未著鞭。空嗟镊须日，犹是屈腰年。

不以殊方远，仍论水地偏。襄橙随客路，汉竹引归船。

云木巴东峡，林泉岘北川。池馀骑马处，宅似卧龙边。

夜簟千峰月，朝窗万井烟。朱荷江女院，青稻楚人田。

县舍多潇洒，城楼入醉眠。黄苞柑正熟，红缕鲙仍鲜。

坐厌牵丝倦，因从解绶旋。初辞五斗米，唯奉一囊钱。

室好生虚白，书耽守太玄。枥中嘶款段，阶下引潺湲。

落照渊明柳，春风叔夜弦。绛纱儒客帐，丹诀羽人篇。

雅论承安石，新诗与惠连。兴清湖见底，襟豁雾开天。

魏阙心犹系，周才道岂捐。一丘无自逸，三府会招贤。

作者简介：韩翃，唐代诗人。字君平，南阳（今河南南阳）人。是“大历十才子”之一。天宝13年（754）考中进士，宝应年间在淄青节度使侯希逸幕府中任从事，后随侯希逸回朝，闲居长安十年。建中年间，因作《寒食》诗被唐德宗所赏识，因而被提拔为中书舍人。韩翃诗笔法轻巧，写景别致，在当时传诵很广。